झापामा जङ्गली हात्तीको आक्रमणबाट महिलाको मृत्यु
जङ्गली हात्तीको आक्रमणमा परी सोमबार बिहान आँगनमा फूल टिप्न निस्कनु भएकी मेचीनगर वडा नं. १० महानन्द टोलकी ८० वर्षीया पन्नादेवी शाहको मृत्यु भएको जिल्ला प्रहरी कार्यालय झापाले जनाएको छ ।
विष्णुप्रसाद पोखरेलदमक, असार १८ गते । झापामा दिनप्रतिदिन जङ्गली हात्तीको त्रासले स्थानीयहरु रातभर निदाउन नसक्ने अवस्था आएको छ । एकसाताको अवधिमा हात्तीको आक्रमणमा परेर जिल्लामा दुई जनाको मृत्यु भएको छ भने एकजना गम्भीर घाइते बन्नुभएको छ । हात्तीबाट ज्यान गुमाउनेमा दुबै जना जेष्ठ नागरिक रहनुभएको छ ।जङ्गली हात्तीको आक्रमणमा परी सोमबार बिहान आँगनमा फूल टिप्न निस्कनु भएकी मेचीनगर वडा नं. १० महानन्द टोलकी ८० वर्षीया पन्नादेवी शाहको मृत्यु भएको जिल्ला प्रहरी कार्यालय झापाले जनाएको छ । मागुरमाडी जङ्गलबाट निस्केको हात्तीले वृद्धालाई आक्रमण गरेको र उहाँको घटनास्थलमा नै मृत्यु भएको जिल्ला प्रहरी कार्यालय झापाका प्रवक्ता खगेन्द्रप्रसाद रिजालले बताउनुभएको छ । मेचीनगर १० ज्वाइँ बैजनाथ शाहसँग बस्दै आउनुभएको थियो । घटना बिहान करिब ५ बजेतिर भएको हो । गाउँमा हात्ती पसेको विषयमा गाँउलेहरुलाई जानकारी गराइरहेको थिए, वडाध्यक्ष नारायण खनालले भन्नुभयो । घर आँगनमा आएर हात्तीले वृद्धाको ज्यान लिएछ, उहाँले भन्नुभयो । स्थानीयहरु हात्तीबाट सधैँ त्रसित भएर बस्नुपरेको पनि उहाँको भनाइ छ ।यसैगरी, सोहि हात्तीको आक्रमणमा परेर अर्की एक महिला पनि गम्भीर घाइते बन्नुभएको छ । बुद्धशान्ति गाउँपालिका–  ५ स्थित धिमाल गाउँकी ३८ वर्षीया कमला धिमाल घाइते बन्नु भएको र उहाँको उपचार बिर्तासिटी अस्पतालमा भइरहेको छ । धिमाल स्थनीय चिया बगानमा काम गर्न निस्कनुभएको थियो । मेचीनगरबाट आएको सोही हात्तीले उहाँलाई आक्रमण गरेको स्थानीयको भनाइ छ ।पछिल्लो समयमा झापामा हात्तीको त्रास बढ्दै गएको छ । गत मङ्गलबार बिहान हल्दिबारी गाउँपालिका–२ मा हात्तीको आक्रमणबाट भद्रपुर ७ बस्ने ५३ वर्षीय गिरेन कर्मकारको घटनास्थलमै मृत्यु भएको थियो । उहाँ पनि बिहान घर बाहिर निस्कनुभएको थियो ।भारतबाट हुलका हुल हात्ती आउने गरेका छन् । मेचीनगर–४ का वडाध्यक्ष अर्जुन कार्कीका अनुसार एकै साथ करिब एक सयभन्दा बढी हात्ती नेपाल प्रवेश गरेको देखेको बताउनुभयो । हात्ती आहाराका लागि आउने र आहारा नपाएपछि विध्वंस मच्चाउने गरेको उहाँको भनाइ छ । स्थनीयलाई हात्तीबाट जोगिनै मुश्किल बन्दै गएको छ ।मेचीनगर नगरपालिकाको प्रमुख समस्याको रुपमा हात्ती नै हुन थालेको छ । यहाँको प्रमुख चुनावी नारा हात्ती नियन्त्रण नै रहेको थियो । विद्युतीय तारबार घेराबार पनि प्रभावकारी भएको देखिँदैन ।